ཚེས་ཉེར་དགུའི་ཉིན་འདོན་པ་བསྡུས་པ་ཞིག་བཏོན་རྗེས་བློན་ཆོས་བན་སྔགས་བརྒྱད་ཅུའི་སྔགས་འཆམ་གྱི་མགོ་དངོས་སུ་རྩོམ་ཞིང་དེར་འཆམ་པའི་རྣམ་གྲངས་ལ་མགོན་པོ་གུར་དང་།ལྷ་མོ།ཚངས་པ།སྔགས་སྲུང་མ།གཟའ་མཆོག་ར་ཧུ་ལ།ཁྲོ་བོ་དང་ཁྲོ་མོ།བྱ་རོག་དང་འུག་པ།དམ་ཅན་རྡོ་རྗེ་ལེགས་པ།བློན་པོ་སྟག་ཤམ་ཅན།གངས་དཀར་ཤ་མེད་བཞི་བཅས་བསྡོམས་པས་འཆམ་པ་བཅོ་ལྔ་ཡིས་འཆམ་གྱི་མགོ་མཇུག་བར་གསུམ་ཡོངས་སུ་གྲུབ་ཅིང་།འཆམ་གྱི་རྣམ་གྲངས་མཇུག་རྫོགས་རྗེས་སྔགས་འཆང་བ་དང་འཆམ་པ་རྣམས་མཉམ་དུ་གཏོར་རྒྱག་ལ་བུད་དེ་གཟའ་མཆོག་ར་ཧུ་ལའི་གཏོར་མ་སྦྱིན་སྲེག་གིས་ཕྱོགས་བཞིའི་དགྲ་བགེགས་འདུལ་བ་དང་དཀར་པོའི་ཆོས་ཕྱོགས་སྐྱོང་བའི་འཕྲིན་ལས་བཅོལ་བ་སོགས་ཆོས་སྤྱོད་ཀྱི་ཆོ་ག་སྣེ་འཛིངས་པའི་ཁྲོད་བློན་ཆོས་ས་ཁུལ་གྱི་བཅུ་བའི་ལྔ་མཆོད་ཀྱི་གོ་རིམ་དང་ཆོ་ག་ཡོངས་རྫོགས་མཇུག་རྫོགས་པར་བྱེད་པ་ཡིན་ནོ།།